TISCO ตัวท็อป! ลุ้นฟันกำไร Q3 ทะลุ 1.5 พันลบ. สูงสุดเป็นประวัติการณ์
TISCO ตัวท็อป! ลุ้นฟันกำไร Q3 ทะลุ 1.5 พันลบ. สูงสุดเป็นประวัติการณ์ ด้าน โบรกฯ ชูเติบโตโดดเด่นที่สุดในกลุ่ม รับปัจจัยหนุนเพียบ
11 ต.ค. 2560

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์ของบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO หลังเข้าสู่ช่วงประกาศผลประกอบการประจำไตรมาส 3/60 ของบริษัทจดทะเบียนในตลาดหุ้นไทย กลุ่มธุรกิจการเงิน
โดยนักวิเคราะห์ คาดการณ์ว่า TISCO จะประการผลประกอบการประจำไตรมาส 3/60 ในวันนี้ (11 ต.ค.) และคาดว่าแนวโน้มกำไรจะทำจุดสูงสุดใหม่ หลังจากตั้งสำรองหนี้สูญลดลง รายได้จากการปล่อยสินเชื่อและค่าธรรมเนียมเพิ่มขึ้น
ขณะที่ราคาหุ้น TISCO ปิดตลาดวานนี้ (10 ต.ค.) อยู่ที่ 80 บาท ลบ 0.50 บาท หรือ 0.62% ด้วยมูลค่าซื้อขาย 562.07 ล้านบาท ทั้งนี้ยังคงมีอัพไซด์จากราคาเป้าหมายสูงสุดที่ 94 บาท อยู่ 17.5%
 

โดย นักวิเคราะห์ บล.แลนด์ แอนด์ เฮ้าส์ ระบุในบทวิเคราะห์ แนะนำ “ทยอยซื้อสะสม” TISCO พร้อมให้ราคาเป้าหมายที่ 94 บาทต่อหุ้น โดยคาดว่าในปี 60 สินเชื่อจะเติบโต 15% จากการซื้อพอร์ตสินเชื่อจาก SCBT แต่กำไรจะไปเห็นผลบวกเต็มที่ในปี 61 เมื่อเปรียบเทียบกับธนาคารอื่นๆ ถือว่ามีประสิทธิภาพทำกำไรสูงสุด โดยมี ROE ประมาณ 17% และ D/P ประมาณ 5% ต่อปี
ส่วน นักวิเคราะห์ บล.ฟินันเซีย ไซรัส ระบุในบทวิเคราะห์ แนะนำ “ซื้อ” TISCO ให้ราคาเป้าหมายที่ 89 บาทต่อหุ้น โดยคาดว่าจะประกาศงบไตรมาส 3/60 ในวันนี้ (11 ต.ค.) และคาดว่ากำไรทำจุดสูงสุดใหม่ที่ 1.57 พันล้านบาท เติบโต 26% จากปีก่อน หรือโต 4.5% จากไตรมาสก่อน
ทั้งนี้เป็นผลมาจากกการตั้งสำรองหนี้สูญที่ลดลง รายได้ค่าธรรมเนียมที่เพิ่มขึ้นและ Spread ที่อยู่ในระดับสูงราว 4.8% จากส่วนผสมของสินเชื่อที่เป็น High-yield loan มากขึ้น นอกจากนี้ยังคาดว่ากำไรสุทธิปีนี้เติบโต 20% จากปีก่อน และในปี 61 จะเติบโต 11% จากปีก่อน
ด้าน นักวิเคราะห์ บล.กสิกรไทย ระบุในบทวิเคราะห์ แนะนำ “ซื้อ” TISCO คาดว่ากำไรสุทธิประจำไตรมาส 3/60 ที่ 1.6 พันล้านบาท โต 26.9% จากปีก่อน หรือโต 5.4% จากไตรมาสก่อน ซึ่งถือว่าโตโดดเด่นที่สุดในกลุ่มธนาคารฯ ปัจจัยหนุนการเติบโตกำไรมาจากการตั้งสำรองที่ลดลงในไตรมาส และได้รายได้ค่าธรรมเนียมสุทธิที่ดีขึ้น
นอกจากนี้ TISCO ยังเป็นหุ้นที่มีคุณภาพของสินเชื่อดีที่สุดในกลุ่มธนาคารเล็ก NPL ratio จะลดลงเหลือ 2.36% จาก 2.41% ในงวดไตรมาส 2/60 และ coverage ratio คาดว่าจะปรับเพิ่มขึ้นเป็น 8 ไตรมาสติดต่อกันมาอยู่ที่จุดสูงเป็นประวัติการณ์ที่ 183%